ངག་ནི་འདི་རྫོགས་རིམ་རླུང་སྦྱོར་གྱི་རྣལ་འབྱོར་ཡིན་པས་ཉམས་སུ་ལེན་པ་ལ་ཐོག་མར་ལུས་གནད་རྣམ་སྣང་གི་ཆོས་བདུན་དང་ལྡན་པ་ལེགས་པར་བཅས་ནས། ཡིད་ལ་ཅི་ཡང་མི་བསམ་པར་སྣ་སྒོ་ནས་རླུང་དྲག་ཏུ་ལན་གསུམ་ཕྱིར་བུས་ལ། རླུང་སྣ་གཡས་གཡོན་གང་ནས་རྒྱུ་བ་ངོས་བཟུང་ནས། ཐོག་མར་ནང་དུ་འཇུག་པ་ཨོཾ་དཀར་པོ། ནང་དུ་གནས་པ་ཨཱཿདམར་པོ། ཕྱིར་འགྲོ་བ་ཧཱུྃ་སྔོན་པོ་ཞེས་དྲན་པར་བྱ། དེ་ལ་ཏིང་ངེ་འཛིན་སྐྱེས་སྐྱེས་ཀྱི་བར་དུ་བསྒོམ། ཏིང་ངེ་འཛིན་སྐྱེས་ན་ནང་དུ་རིང་དུ་རྒྱུས། ནང་དུ་གནས། ཕྱིར་ཐུང་ངུར་རྒྱུས། ཞེས་དྲན་པར་བྱས་པས་སེམས་རྩེ་གཅིག་ཏུ་གནས་པ་ལ་སོགས་པ་ཏིང་འཛིན་གྱི་ཡོན་ཏན་མང་པོ་སྐྱེ་བར་བཤད་དོ། །དེ་ཁོ་ན་ཉིད་ནི། འཇམ་དཔལ་ཞལ་ལུང་ལས། ཨོཾ་གྱི་ངོ་བོར་འོངས་བྱས་ནས། །རང་གི་རྒྱུད་ཀྱི་བག་ཆགས་ནི། །བཀྲུས་ནས་དག་བྱས་དེ་ལ་ཞུགས། །ཨཱཿཡི་ངོ་བོར་གནས་བྱས་ནས། །དེ་ལ་ལྷ་ཡི་དེ་བཞིན་ཉིད། །གཟུང་བ་དལ་བུ་དལ་བུས་བྱ། །དངོས་པོ་མེད་པའི་གནས་སུ་འགྱུར། །དབྱུང་བ་ཧཱུྃ་གི་ངོ་བོ་ཡིས། །སྣང་སྲིད་ཆོས་ཀུན་ཁྱབ་བྱས་ནས། །ཆོས་ཀུན་དག་བྱས་བདུད་རྩིར་གྱུར། །ཅེས་སོ། །མན་ངག་འདི་ནི་ཟབ་མོ་རྫོགས་རིམ་གྱི་རྣལ་འབྱོར་དུའང་འགྱུར་ཏེ། དེས་ན་བསྐྱེད་རྫོགས་ཟུང་འཇུག་གི་རྣལ་འབྱོར་བླ་མེད་ཀྱི་རྣལ་འབྱོར་དུ་འགྱུར་བ་ཡིན་ནོ། །ཐུན་འཇོག་པ་ནི། ཐལ་མོ་སྦྱར་ཏེ། དཔལ་ཕྱག་ན་རྡོ་རྗེས་བདག་དང་སེམས་ཅན་ཐམས་ཅད་ལ་སྟེང་གདོན་གཟའ་དང་དྲང་སྲོང་གི་གནོད་པ། འོག་གདོན་ཀླུ་གཉན་ས་བདག་གི་གནོད་པ། བར་གདོན་འབྱུང་པོ་རྒྱལ་བཙན་གྱི་གནོད་པ་ལ་སོགས་པའི་འགལ་རྐྱེན་བར་ཆད་ཐམས་ཅད་ཞི་ཞིང་མི་འབྱུང་བ་དང་། མྱུར་དུ་ཁྲོ་བོའི་རྒྱལ་པོ་འབྱུང་པོ་འདུལ་བྱེད་ཀྱི་གོ་འཕང་ཐོབ་པར་བྱིན་གྱིས་བརླབ་ཏུ་གསོལ་ཞེས་པའམ། མི་ནུས་ན། བཅོམ་ལྡན་འདས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་སོགས་སྤྱི་ལྟར་བརྗོད། རང་གི་སྙིང་ག་ནས་འོད་ཟེར་འཕྲོས་པས་པད་ཟླ་འབྱུང་པོར་བཅས་པའི་གདན་འོད་ཟེར་གྱི་རྣམ་པར་ཞུ་ནས་རང་ལ་ཐིམ་པར་བསམ་མོ། །གཏོར་བསྔོ་བྱེད་ན་སྐབས་འདིར་འོག་ནས་འབྱུང་བ་ལྟར་གཏོར་འབུལ་བྱེད། མི་བྱེད་ན་འོག་གི་སྒྲུབ་ཐབས་ཀྱི་རྗེས་ཀྱི་བྱ་བ་རྣམས་དང་སྤྱོད་ལམ་གྱི་རྣལ་འབྱོར་ལ་འཇུག་གོ །གཉིས་པ་གཏོར་མའི་རྣལ་འབྱོར་ནི། འབུལ་གཏོར་ལ་ཆབ་ཀྱིས་བྲན། ཨོཾ་ཨ་མྲྀ་ཏེ་ཧཱུྃ་ཕཊ་ཀྱི་བསང་། སྭ་བྷཱ་ཝ་སོགས་ཀྱི་སྦྱངས། སྟོང་པའི་ངང་ལས་ཨ་ལས་བྱུང་བའི་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བའི་ནང་དུ་ཧཱུྃ་ཞུ་བ་ལས་བྱུང་བའི་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་ཟག་པ་མེད་པའི་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར་པར་བསམས་ལ་འབྲུ་གསུམ་ལན་གསུམ་གྱི་བྱིན་གྱིས་བརླབ། སྐུ་རྟེན་ཡོད་པ་དང་དབྱེར་མེད་དུ་ནམ་མཁར་དྲི་མ་མེད་པའི་ཧཱུྃ་ཡིག་ཡོངས་སུ་གྱུར་པ་ལས་རྡོ་རྗེའི་ཕོ་བྲང་སོགས་ནས་མི་བསྐྱོད་པས་དབུར་བརྒྱན་པའི་བར་བདག་མདུན་གྱི་ཁྱད་པར་ཅུང་ཟད་མ་གཏོགས་སྒྲུབ་ཐབས་ལྟར་ཡན་ལག་བཞི་རྫོགས་སུ་བསྐྱེད། བསྡུ་ན། རང་གི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་སྐད་ཅིག་གིས་མགྲོན་རྣམས་སྤྱན་དྲངས། གཉིས་ཀ་ལྟར་ཡང་གཏོར་མགྲོན་གྱི་ལྷའི་ལྗགས་རྡོ་རྗེའི་འོད་ཀྱི་སྦུ་གུ་ཅན་གྱི་བཅུད་ཡོངས་སུ་ཚིམ་པར་དྲངས་པར་བསམས་ལ། སྔགས་རིང་ཐུང་གི་མཐར་ཨོཾ་ཨ་ཀཱ་རོ་བཏགས་པ་ཅི་རིགས་པས་ཕུལ། མཚན་སྔགས་སྔོན་འགྲོའི་ཨརྒྷཾ་ལ་སོགས་པས་མཆོད། དཔལ་ཆེན་ནམ་མཁའི་མདོག་ལ་སོགས་པས་བསྟོད། དངོས་གྲུབ་གོང་བཞིན་བླངས་ནས། ཡི་གེ་བརྒྱ་པ་ལན་གསུམ་དང་། མ་འབྱོར་པ་སོགས་ཀྱི་ནོངས་པ་བཤགས། ཕྱོགས་བཅུ་ན་བཞུགས་པའི་སངས་རྒྱས་ཞེས་སོགས་ཀྱིས་རྟེན་ལ་བརྟན་ཞུགས་སྤྱི་ལྟར་བྱའོ། །གསུམ་པ་སྤྱོད་ལམ་གྱི་རྣལ་འབྱོར་ནི་འོག་ཏུ་འབྱུང་ངོ་། །སྤྱི་དོན་གསུམ་པ་རྗེས་ཀྱི་བྱ་བ་དང་ཞར་བྱུང་གཉིས་ལས། དང་པོ་ནི་རང་གི་དཔྲལ་བར་ཨོཾ་ལ་སོགས་པས་གནས་གསུམ་གྱི་རྡོ་རྗེ་གསུམ་གསལ་གདབ། དགེ་བ་འདི་ཡིས་མྱུར་དུ་བདག །ཕྱག་ན་རྡོ་རྗེ་སོགས་དང་། བགེགས་དང་ལོག་པར་འདྲེན་པའི་ཚོགས་ཞེས་པ་ལ་སོགས་པས་བསྔོ་བ་སྨོན་ལམ་དང་བཀྲ་ཤིས་ཀྱི་ཚིགས་སུ་བཅད་པ་གང་རུང་གིས་མཐའ་བརྒྱན་པར་བྱའོ། །སྤྱོད་ལམ་གྱི་གནས་སྐབས་ཐམས་ཅད་དུ་རྡོ་རྗེའི་ཕོ་བྲང་ཤིན་ཏུ་ཡངས་པའི་ནང་དུ་བདག་ཉིད་ལྷའི་ང་རྒྱལ་གྱིས་གནས་པར་བྱའོ། །གཉིས་པ་ཞར་བྱུང་བསྙེན་པ་ཇི་ལྟར་བྱ་བའི་ཚུལ་ལ་གསུམ་སྟེ་སྦྱོར་བ་དང་། དངོས་གཞི་དང་། མཇུག་ཕན་ཡོན་བསྟན་པའོ། །དང་པོ་ནི་སྨིན་བྱེད་དབང་གིས་རྒྱུད་སྨིན་ཅིང་འདིའི་རྗེས་སུ་གནང་བ་ལེགས་པར་ཐོབ་པའི་གང་ཟག་གིས་གཟའ་སྐར་དུས་ཚེས་དགེ་བར་སྤྱི་དང་བྱེ་བྲག་གི་སྐུ་རྟེན་བཀྲམ་པའི་མདུན་དུ་འདི་ཉིད་ཀྱི་གཏོར་མ་ཟླུམ་པོ་རྒྱན་ལྡན་མཐེབ་ཀྱུ་བཞིས་བསྐོར་བ་དང་། ཡི་དམ་ཆོས་སྐྱོང་གཞན་གྱི་གཏོར་འབུལ་ཡོད་ན་དེ་དག་དང་བཅས་པའི་མདུན་དུ་ཉེར་སྤྱོད་རྣམས་བཤམ། རང་གི་མདུན་དུ་རྡོ་རྗེ་དྲིལ་བུ་མེ་ཏོག་དང་། ནུབ་དང་པོར་དགོས་པའི་ཆ་གསུམ་གཏོར་མ། ཡུངས་ཀར་གུ་གུལ་སོགས་ཉེར་མཁོ་ཐམས་ཅད་ཚང་བར་བྱའོ། །གཉིས་པ་ནི་རང་ཉིད་སྟན་ལ་འཁོད་དེ། ནམ་མཁར་བླ་མ་རྒྱལ་བ་སྲས་བཅས་དཔང་པོའི་ཚུལ་དུ་བཞུགས་པའི་འདུན་པ་དང་མ་བྲལ་བར་བྱ་སྟེ། སྤྱོད་འཇུག་ལས། སངས་རྒྱས་བྱང་ཆུབ་སེམས་དཔའ་རྣམས། །ཀུན་ཏུ་ཐོགས་མེད་གཟིགས་པར་ལྡན། །དེ་དག་གི་ནི་སྤྱན་སྔ་ན། །བདག་ནི་རྟག་པར་གནས་སོ་ཞེས། །ཞེས་གསུངས་པ་ལྟ་བུའི་དྲན་ཤེས་དང་ལྡན་པས་ཆ་གསུམ་གྱི་གཏོར་མ་སྤྱི་ལྟར་བཏང་། བགེགས་གཏོར་ཕྱི་རོལ་དུ་དོར་བའི་རྗེས་སུ་བདུད་རྩི་འཁྱིལ་པའི་སྔགས་རིང་དང་ཡི་དམ་འདི་ཉིད་ཀྱི་སྔགས་དང་སུམྦྷ་སོགས་དྲག་སྔགས་བརྗོད་ཅིང་རོལ་མོའི་སྒྲ་བསྒྲག གུ་གུལ་གྱིས་བདུག ཡུངས་ཀར་གྱིས་བྲབ་པ་དང་བཅས་ཏེ་བགེགས་བསྐྲད། དེང་དུས་བསྙེན་པ་འདི་མཐར་མ་ཕྱིན་གྱི་བར་དུ་བདུད་དམག་ཉི་ཁྲི་ཆིག་སྟོང་དུས་གཅིག་ཏུ་ལྷགས་ནས་ཐོ་བརྩམས་པར་གྱུར་ཀྱང་མཚམས་ལས་ལྡང་བར་མི་བྱའོ་སྙམ་པས་དམ་བཅས། དེ་ནས་མཆོད་པ་རྣམས་བསང་སྦྱངས། སྟོང་པའི་ངང་ལས་ཨོཾ་ལས་བྱུང་བའི་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བ་ནས་ཤབྡའི་བར་གྱི་སྔགས་དང་ཕྱག་རྒྱ་དང་ཏིང་ངེ་འཛིན་གྱིས་རྒྱ་ཆེར་སྤེལ་ཏེ་དྷརྨྨ་ར་ཎི་ལན་གསུམ་རོལ་མོ་དང་བཅས་པ་ནི་ཚེ་དཔག་མེད་ལ་སོགས་ཀྱི་སྐབས་ལྟར་བྱིན་གྱིས་བརླབས་ཏེ། ཐུན་མོང་དང་ཐུན་མོང་མ་ཡིན་པའི་སྔོན་འགྲོ་ནས་བརྩམས་ཏེ་བསྒོམ་བཟླས་གཏོར་འབུལ། བསྔོ་བ་སྨོན་ལམ་གྱི་བར་ཉམས་སུ་བླང་བ་ནི་གུང་ཐུན་གྱི་དོད་དང་། སླར་ཡང་སྲོད་ཐུན་སྐྱབས་འགྲོ་ནས་བསྔོ་བ་སྨོན་ལམ་གྱི་བར་དང་། ཉལ་བའི་རྣལ་འབྱོར་ནི། བདེ་ཀྱེ་སོགས་ཡི་དམ་གཞན་གྱི་རྣལ་འབྱོར་གྱིས་ཀྱང་བྱར་རུང་ཞིང་། སྒྲུབ་ཐབས་འདི་ཉིད་ལྟར་ན་རྡོ་རྗེའི་ཕོ་བྲང་ཡངས་པའི་ནང་དུ་རང་ཉིད་ཕྱག་ན་རྡོ་རྗེའི་ང་རྒྱལ་གསལ་བཏབ་ནས་ཉལ་པའམ། ཡང་ན་ཐུན་མོང་དུ་ལྷ་ཉེར་བསྡུ་ཞེས་བྱ་བ། གདན་རང་ལ་ཐིམ་པའི་རྗེས་སུ་རང་ཉིད་ཀྱང་སྐུ་སྟོད་སྨད་ནས་འོད་དུ་ཞུ་ནས་ཐུགས་ཀའི་སྔགས་འཁོར་ལ་ཐིམ། དེ་ཧཱུྃ་ལ། དེའི་ཞབས་ཀྱུ་ཁོག་པ་ལ། ཁོག་པ་མགོ་བོ་ལ། མགོ་བོ་ཟླ་ཚེས་ལ། ཟླ་ཚེས་ཐིག་ལེ་ལ། ཐིག་ལེ་ནཱ་ད་ལ། ནཱ་དའང་མི་དམིགས་ཏེ་འོད་གསལ་སྟོང་པ་ཉིད་ཀྱི་ངང་དུ་ཅུང་ཟད་མཉམ་པར་གཞག དེ་ལས་སླར་ཡང་ལྷ་སྐུར་ལངས་པའི་གནས་གསུམ་གྱི་རྡོ་རྗེ་གསུམ་གསལ་བཏབ་ནས་དགེ་བ་བསྔོས་ཏེ། རྡོ་རྗེའི་ཕོ་བྲང་ཡངས་པའི་ནང་དུ་རང་ཉིད་ལྷའི་ང་རྒྱལ་གྱི་ངང་དུ་རྣམ་རྟོག་གཞན་གྱིས་བར་མ་ཆོད་པར་ཉལ་ཏེ། འདིས་ནི་ལྷ་བསྡུ་བས་མྱ་ངན་ལས་འདས་པ་ལམ་དུ་བྱེད་པ་མཚོན་ནོ། །སང་གི་ཐོ་རེངས་ལྷའི་ང་རྒྱལ་གྱིས་ལངས་ནས་རྣལ་འབྱོར་གཞན་ཡོད་ན་དེའམ་མེད་ན་འདིའི་སྔོན་འགྲོ་ནས་བརྩམས་ཏེ་ཉི་དྲོས་བར་ཐུན་དུ་བཅད་པ་ནི་སྔ་ཐུན་དང་། དེ་རྗེས་མཆོད་གཏོར་ཁ་གསོས་ཏེ་མཆོད་པ་བྱིན་རླབས་ནས་བརྩམས་ཏེ་དགོངས་མོའི་བར་གཏོར་བསྔོ་མཇུག་སྡུད་བཅས་བྱ་བ་ནི་གུང་ཐུན་དང་། དེ་ནས་སྲོད་ཐུན་ལ་འཇུག་པ་སྟེ་དེ་ལྟར་ཐུན་གསུམ་གྱི་རིམ་པས་ཟླ་བ་གཅིག་ཏུ་སྔགས་ཐུང་འབུམ་ཕྲག་བཅུ། སྔགས་རིང་ཁྲི་ཕྲག་བཅུ་ཁ་སྐོང་དུ་བཅས་གྲུབ་པ་དང་། མཐར་སྔགས་ཀྱི་ནུས་པའམ་འབྲས་བུ་འབྱིན་ཕྱིར་ཞི་བའི་སྲེག་བླུགས་བཅས་གྲུབ་ན་ཤིན་ཏུ་ལེགས་པས། དེའི་ཡིག་ཆ་གཞན་དུ་གསལ་ལོ། །གསུམ་པ་ནི། དེ་ལྟར་བསྙེན་པ་མཐར་ཕྱིན་པས་འདིའི་སྒོ་ནས་རང་གཞན་གྱི་དོན་དུ་ལས་ཀྱི་ཚོགས་མཐའ་དག་སྒྲུབ་པ་ལ་དབང་ཞིང་། གནས་སྐབས་དང་མཐར་ཐུག་གི་ཕན་ཡོན་ནི་འདི་ཉིད་ཀྱི་རྒྱུད་ལས། དཀྱིལ་འཁོར་ཆེན་པོ་འདི་མཐོང་བ་ཙམ་གྱིས་ཁམས་གསུམ་པའི་རྒྱལ་སྲིད་འཐོབ་ཅིང་འདིའི་རྡོ་རྗེ་འཆང་བཟླས་པ་ཙམ་གྱིས་རྡོ་རྗེ་འཆང་དང་མཚུངས་པར་འགྱུར་རོ། །གལ་ཏེ་མ་གྲུབ་ན་ཡང་གླིང་བཞི་པའི་འཁོར་ལོས་སྒྱུར་བའི་རྒྱལ་པོར་འགྱུར་རོ། །དཔལ་རྡོ་རྗེ་འཆང་ཁྲོ་བོའི་བདག་པོ་བཟླས་པ་ཙམ་གྱིས་འབྱུང་པོ་ཐམས་ཅད་བྲན་དུ་འགྱུར་རོ། །གལ་ཏེ་སྔགས་པ་ཁྲོས་ན་ཁྲོས་པ་ཙམ་གྱིས་འཇིག་རྟེན་པའི་ལྷ་ཐམས་ཅད་དུམ་བུ་བརྒྱར་ཞིག་པར་འགྱུར་རོ། །ཀླུ་དང་གནོད་སྦྱིན་ཐམས་ཅད་མཐོང་བ་ཙམ་གྱིས་གསོད་ཅིང་འཇིག་རྟེན་པའི་ལྷ་ཐམས་ཅད་ཧཱུྃ་གི་སྒྲ་ཙམ་གྱིས་འབྲོས་པར་བྱེད་དོ། །ཞེས་སོགས་དང་སྒྲུབ་ཐབས་ཀྱི་རྒྱ་གཞུང་ལས། གནོད་སྦྱིན་གནོད་སྦྱིན་མོ་སོགས་འགྲུབ། །བདག་སྙིང་ཡ་མཚན་སྐྱེས་ནས་བྲི། །ཞེས་སོགས་ཁོང་ནས་ལྷ་སྲིན་དྲེགས་བྱེད་འབྱུང་པོ་མ་ལུས་པ་བསྟན་པས་དེ་རྣམས་རང་དབང་དུ་འདུས་ཤིང་བྲན་དུ་འཁོལ་ཏེ་ཇི་ལྟར་འདོད་པའི་ཕྲིན་ལས་ཐམས་ཅད་མ་བཅོལ་བར་ཡིད་བཞིན་དུ་སྒྲུབ་པ་དང་། མཐར་ཐུག་རྡོ་རྗེ་འཆང་ཆེན་པོའི་གོ་འཕང་ལ་གནས་ནས་རྣམ་པར་འཕྲུལ་པ་བསམ་གྱིས་མི་ཁྱབ་པའི་སྒོ་ནས་སེམས་ཅན་ཀུན་གྱི་དོན་རྒྱུན་མི་ཆད་པར་འབྱུང་བའི་ཡོན་ཏན་ཡིད་བཞིན་གྱི་ནོར་བུ་རིན་པོ་ཆེའི་གཏེར་མཛད་པ་མེད་པའི་བདག་ཉིད་དུ་འགྱུར་བ་ནི་ངེས་པ་ཉིད་དོ། །སྨྲས་པ། དཀར་མིན་འདྲེན་བྱེད་བདུད་རྩིའི་མདངས་འོད་འཚེར། །མི་ཕྱེད་འབར་བའི་མཚོན་ཆས་སྙིམ་པར་མཚན། །ཡེ་ཤེས་སྣང་བ་དམ་པས་མཚན་རྟོག་སྒྲིབ། །ཅིག་ཅར་ཟ་བའི་བགེགས་འཇོམས་ཁྲོ་བོ་གང་། །སྲིད་གསུམ་འབྱུང་པོ་གདུལ་ཕྱིར་རྒྱལ་ཀུན་གྱི། །ཐུགས་མཚོ་ལས་སྤྲུལ་གསང་བའི་བདག་པོའི་ཟླ། །སྐལ་བཟང་བདེ་འབྱུང་གཙུག་གི་རྒྱན་གྱུར་ཚེ། །གྲགས་པའི་མཛེས་རྒྱན་གཞན་ལ་གུས་པ་ལྷོད། །གང་གི་སྒྲུབ་ཐབས་བཤད་པ་རྣམ་གསལ་གྱི། །སྔོན་མེད་ཉི་མ་བསྐྲུན་པོ་སུ་ཞིག་ཅེས། །མཚོ་བྱུང་མགྲིན་པར་ལྷགས་ནས་བལྟ་སྙམ་དུ། །འཕྲིན་ཡིག་དགའ་བས་གད་མོར་དགོད་མིན་ནམ། །འཆར་གའི་ཉིན་བྱེད་འོད་སྟོང་སྒྱུགས་པའི་རྒྱུན། །སྦྲང་རྩིའི་རྒྱལ་མཚན་ལ་ཆགས་བྷྲ་མ་རའི། །སྒེག་མོས་བཏུངས་ཏེ་ཆེར་མྱོས་སྙན་འགྱུར་གླུ། །ལེན་ཡང་མཉན་པར་མི་སྤྲོ་སྐལ་པའི་སྐྱོན། །ཉམས་སུ་བསྟར་བས་བར་ཆད་མུན་ལས་རྒྱལ། །དངོས་གྲུབ་ཀུནྡཱའི་འདབ་སྟོང་འཛུམ་དམུལ་ལེར། །ཚོགས་ཟུང་གེ་སར་ཁྲོད་ན་མཆོག་གི་དཔལ། །གྲུབ་པའི་སྙེ་མ་གཡུར་ཟ་ཚད་མའི་བཀའ། །འོན་ཏེ་རྣམ་པར་བཤད་འདི་གཞན་འདྲིད་དང་། །ཁ་གསགས་གཞོགས་སློང་སྙིང་ཕུགས་འཚང་མིན་ཡང་། །དོན་གཉེར་མཆེད་ཀྱི་དབྱི་གུས་བསྐུལ་བ་ན། །བློ་དམན་སྟོང་པའི་རྫས་ཀྱང་སྒྲ་དབྱངས་འབྱིན། །སྲིད་པའི་ཤེལ་གྱི་རྩིག་ལོགས་འཁྲུལ་སྣང་གཟུགས། །བརྒྱ་ཕྲག་ཞེན་པ་དགེ་བའི་མདངས་དྲལ་ཏེ། །སྔགས་སྤྱོད་མཁས་པའི་སི་ཏས་རང་གཞན་རྒྱུད། །རྣམ་མཁྱེན་དགའ་བྱེད་རྩེན་པའི་རྒྱུར་གྱུར་ཅིག །ཅེས་དཔལ་ཕྱག་ན་རྡོ་རྗེ་འབྱུང་པོ་འདུལ་བྱེད་ཀྱི་སྒྲུབ་པའི་ཐབས་ཀྱི་བཤད་པ་རྣམ་གསལ་ཉི་མ་ཞེས་བྱ་བ་འདི་ནི། ཆོས་ལྡན་ས་སྐྱོང་བླ་མའི་བཀའ་ལུང་གི་ལས་བྱེད་པ་མགོན་པོ་ཞེས་བྱ་བས་རྟེན་གྱི་མཎྜལ་དང་བཅས་ཏེ་སྔ་ཕྱིར་ནན་གྱིས་བསྐུལ་བའི་ངོར། འཕགས་པ་མཁའ་འགྲོ་མ་རྡོ་རྗེ་གུར་གྱི་རྒྱུད་དང་། འབྱུང་པོ་འདུལ་བྱེད་ཀྱི་རྒྱུད་དང་། དགོངས་འགྲེལ་གྱི་བསྟན་བཅོས་དམ་པ་ཐམས་ཅད་འདྲེན་པ་འཇིག་རྟེན་གསུམ་གྱི་རྡོ་རྗེས་མཛད་པའི་སྒྲུབ་ཐབས་ཀྱི་གཞུང་ཆེ་ཆུང་དང་། བོད་གཞུང་ངོར་ཆེན་ཐམས་ཅད་མཁྱེན་པ་ཆེན་པོ་དཀོན་མཆོག་ལྷུན་གྲུབ་པས་མཛད་པའི་སྒྲུབ་ཐབས་རྗེས་གནང་གི་ཡི་གེར་བཅས་པ་རྣམས་ལ་ཞིབ་དཔྱོད་བགྱིས་ནས། རྒྱལ་བ་གཉིས་པ་རྗེ་བཙུན་ཨེ་ཝཾ་པ་ཆེན་པོ་ཡབ་སྲས་བརྒྱུད་པར་བཅས་པའི་གསུང་རབ་ཀྱི་བདུད་རྩིས་འཚོ་བའི་བནྡེ་ཚུལ་ཁྲིམས་རིན་ཆེན་དུ་བོད་པས་རབ་བྱུང་འདོད་པའི་འཛིན་བྱེད་ཀྱི་གནམ་ལོའི་ཆུ་སྟོད་ཟླ་བའི་སྟོང་པ་གཉིས་པ་ལྷག་པ་ལག་སོར་འཛོམ་པའི་འགྲུབ་སྦྱོར་གྱི་ཉིན་སྡེ་དགེ་ལྷུན་གྲུབ་སྟེང་གི་རྒྱལ་ཁབ་ཀྱི་དབང་པོའི་ཕྱོགས་ཀྱི་བ་གམ་གསུམ་པར་གྲུབ་པར་བགྱིས་པ་འདིས་ཀྱང་བསྟན་པ་དང་སེམས་ཅན་ཐམས་ཅད་ལ་ཕན་པར་གྱུར་ཅིག་སརྦ་མངྒ་ལཾ།། །།དེ་ལྟར་འཛམ་གླིང་བྱང་ཕྱོགས་ཀྱི་ཐུབ་དབང་གཉིས་པ་མཁན་པོ་ཞི་བ་འཚོའི་རྣམ་འཕྲུལ་མདོ་ཁམས་སྡེ་དགེ་ཞུ་ཆེན་མ་ཧཱ་པཎྜི་ཏ་ཚུལ་ཁྲིམས་རིན་ཆེན་གྱི་གསུང་རབ་དཔལ་ཕྱག་ན་རྡོ་རྗེ་འབྱུང་པོ་འདུལ་བྱེད་ཀྱི་སྒྲུབ་པའི་ཐབས་ཀྱི་རྣམ་པར་བཤད་པ་འདི་ཉིད། ཡན་ལག་བཞི་རྫོགས་ཀྱི་ཆིངས་ཀྱིས་བཅིངས་པའི་ལྷག་པའི་ལྷའི་སྒྲུབ་ཐབས་ཕལ་མོ་ཆེའི་སྤྱིར་བཏང་གི་གོ་དོན་ལའང་ཕན་པར་སྣང་བས་བློ་གྲོས་དང་ལྡན་པ་རྣམས་ཀྱི་ཐུན་མོང་བ་རྣམས་མི་འགལ་ཞིང་། ཐུན་མོང་མ་ཡིན་པ་རྣམས་མ་འདྲེས་པའི་ཚུལ་གྱིས་རྒྱ་ཆེར་རྟོགས་པར་བྱའོ།། །།སརྦ་དཱ་ཀལྱཱ་ཎཾ་བྷ་བཏུ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།